Document ID: 31988D0020

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1987
για έγκριση ενός ειδικού προγράμματος που ανακοινώθηκε από την Ισπανία σχετικά με τη βελτίωση των διαρθρώσεων μεταποίησης και εμπορίας του αμπελοοινικού τομέα στην Ισπανία, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην ισπανική γλώσσα είναι το μόνο αυθεντικό)
(88/20/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσης για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 του Συμβουλίου (2), και ιδίως το άρθρο 5,
Εκτιμώντας:
ότι, στις 23 Ιουλίου 1987, η ισπανική κυβέρνηση ανακοίνωσε ένα πρόγραμμα σχετικά με τη βελτίωση των διαρθρώσεων μεταποίησης και εμπορίας του αμπελοοινικού τομέα στην Ισπανία και ότι διαβίβασε συμπληρωματικές πληροφορίες στις 10 Νοεμβρίου 1987·
ότι το πρόγραμμα αυτό έχει ως στόχο τη βελτίωση και την ορθολογική οργάνωση στην Ισπανία της παραλαβής σταφυλιών, της οινοποίησης, της επεξεργασίας και της παλαίωσης, της χρησιμοποίησης υποπροϊόντων της οινοποίησης, την αποθήκευση και τη συσκευασία· ότι, επομένως, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι, ωστόσο, οι επενδύσεις σχετικά με τον εκσυγχρονισμό και τη δημιουργία εγκαταστάσεων για την παραλαβή των σταφυλιών, για οινοδεξαμενές, για τον εξοπλισμό οινοποίησης και για άλλα υλικά κατάλληλα για την παραγωγή επιτραπέζιου οίνου δεν μπορούν να λάβουν χρηματοδότηση βάσει του κανονισμού (ΕΟΚ) αριθ. 355/77, εφόσον αφορούν οίνους των οποίων το είδος και η ποιότητα δεν διασφαλίζουν προοπτικές ικανοποιητικής πώλησης και επιφέρουν αύξηση της δυναμικότητας παραγωγής·
ότι το πρόγραμμα αυτό αποδεικνύει ότι, παρ' όλα τα κριτήρια που θέσπισε η Επιτροπή για την επιλογή έργων προς χρηματοδότηση βάσει του κανονισμού (ΕΟΚ) αριθ. 355/77, και ιδίως του τίτλου Β3 σημείο 16 της γνωστοποίησης 85/C 78/06 (3), δικαιολογείται να λάβουν χρηματοδότηση βάσει του κανονισμού αυτού επενδύσεις που αφορούν την παραγωγή οίνων ποιότητας για καθορισμένες περιοχές (v.q.p.r.d.) των οποίων η μέση τιμή δεν υπερβαίνει κατά τρεις φορές την τιμή προσανατολισμού και που αποσκοπούν στον εκσυγχρονισμό και τη δημιουργία εγκαταστάσεων για την παραλαβή των σταφυλιών, για οινοδεξαμενές, για τον εξοπλισμό οινοποίησης και για άλλα κατάλληλα υλικά, οι οποίες πραγματοποιούνται σε περιοχές που παρουσιάζουν διαρθρωτικές ελλείψεις και δεν παράγουν οίνους υψηλής ποιότητας·
ότι, παρά τα κριτήρια που θεσπίστηκαν από την Επιτροπή για την επιλογή των σχεδίων που θα χρηματοδοτηθούν δυνάμει του κανονισμού (ΕΟΚ) αριθ. 355/77, και ιδίως του τίτλου Β 3 σημείο 15 στοιχείο α) δεύτερη περίπτωση της γνωστοποίησης 85/C 78/06, λαμβανομένης υπόψη της ειδικής θέσης της Ισπανίας, που εξομοιώνεται με εκείνη της Ελλάδας, δικαιολογείται η διεύρυνση της έγκρισης αυτού του προγράμματος σε επενδύσεις σχετικά με το συμπυκνωμένο μούστο και συμπυκνωμένο και διορθωμένο μούστο, όταν αυτά τα προϊόντα περιλαμβάνονται στο παράρτημα ΙΙ της συνθήκης, εάν αυτές οι επενδύσεις αποτελούν τμήματα των εγκαταστάσεων μεταποίησης και εμπορίας και αν δεν αφορούν τον τομέα απόσταξης·
ότι, το πρόγραμμα αυτό περιέχει έναν επαρκή αριθμό στοιχείων τα οποία αναφέρονται στο άρθρο 3 του κανονισμού (ΕΟΚ) αριθ. 355/77 και που αποδεικνύουν ότι οι στόχοι του άρθρου 1 αυτού του κανονισμού μπορεί να επιτευχθούν στον αμπελοοινικό τομέα στην Ισπανία· ότι η προθεσμία που καθορίστηκε για την εφαρμογή του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι, τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το πρόγραμμα σχετικά με τον αμπελοοινικό τομέα στην Ισπανία που ανακοινώθηκε από την ισπανική κυβέρνηση στις 23 Ιουλίου 1987 και συμπληρώθηκε στις 10 Νοεμβρίου 1987 σύμφωνα με τον κανονισμό (ΕΟΚ) αριθ. 355/77 του Συμβουλίου εγκρίνεται.
2. Η έγκριση δεν αφορά τις επενδύσεις σχετικά με τον εκσυγχρονισμό και τη δημιουργία εγκαταστάσεων για την παραλαβή των σταφυλιών, για οινοδεξαμενές, για τον εξοπλισμό οινοποίησης και για άλλα υλικά κατάλληλα για την παραγωγή επιτραπέζιων οίνων που αφορούν οίνους των οποίων το είδος και η ποιότητα δεν διασφαλίζουν προοπτικές ικανοποιητικής πώλησης και επιφέρουν αύξηση της δυναμικότητας παραγωγής.
3. Η έγκριση αυτού του προγράμματος αφορά επίσης τις επενδύσεις που αναφέρονται στον τίτλο Β 3 σημείο 16 των κριτηρίων που θέσπισε η Επιτροπή για την επιλογή έργων προς χρηματοδότηση βάσει του κανονισμού (ΕΟΚ) αριθ. 355/77, εάν πρόκειται για παραγωγή οίνων ποιότητας για καθορισμένες περιοχές των οποίων η μέση τιμή δεν υπερβαίνει κατά τρεις φορές τις τιμές προσανατολισμού και αποσκοπεί στον εκσυγχρονισμό και τη δημιουργία εγκαταστάσεων για την παραλαβή των σταφυλιών, για οινοδεξαμενές, για τον εξοπλισμό οινοποίησης και για άλλα κατάλληλα υλικά οι οποίες πραγματοποιούνται σε περιοχές που παρουσιάζουν διαρθρωτικές ελλείψεις και δεν παράγουν οίνους υψηλής ποιότητας.
4. Η έγκριση αυτού του προγράμματος αφορά τις επενδύσεις που αναφέρρονται στον τίτλο Β 3 σημείο 15 στοιχείο α) δεύτερη περίπτωση των κριτηρίων που θέσπισε η Επιτροπή για την επιλογή έργων προς χρηματοδότηση βάσει του κανονισμού (ΕΟΚ) αριθ. 355/77, εάν πρόκειται για συμπυκνωμένο γλεύκος σταφυλιών και για συμπυκνωμένο και ανακαθαρισθέν γλεύκος σταφυλιών, όταν αυτά τα προϊόντα περιλαμβάνονται στο παράρτημα ΙΙ της συνθήκης, εάν αποτελούν μέρος των εγκαταστάσεων μεταποίησης και εμπορίας του αμπελοοινικού τομέα και εάν δεν αφορούν τον τομέα της απόσταξης.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 22 Δεκεμβρίου 1987.

Labels: 18
6